สวัสดีค่ะ ปกติทานยาคุมกำเนิดมาประมาณ 2 ปีแล้วค่ะ มีอะไรกับสามีปกติไม่ได้ป้องกัน แต่เดือนนี้ เพิ่งเริ่มแผงใหม่ได้สองวัน แต่ยังมีประจำเดือนมานิดหน่อยปกติมั้ยคะ ทานยาครบและตรงเวลามาตลอดค่ะ รบกวนด้วยนะคะ
สวัสดีค่ะ หากทานยาคุมกำเนิดชนิด 21 เม็ดอยู่ โดยปกติเมื่อทานจนครบ 21 เม็ด และเว้นระยะไป 2-4 วัน ก็จะมีประจำเดือนมา โดยอาจมานานได้ 2-5 วัน ดังนั้นเมื่อเว้นระยะครบ 7 วัน แล้วเริ่มทานแผงใหม่ บางรายประจำเดือนก็อาจจะยังไม่หมดก็ได้ค่ะ ซึ่งไม่ได้ถือว่าผิดปกติอะไรแต่หากเลือดยังคงไม่หยุดไหล แม้จะเริ่มทานแผงใหม่ไปได้หลายวันแล้ว แต่มีปริมาณไม่มาก อาจเกิดจากผลข้างเคียงของยาคุมกำเนิดที่ทำให้เกิดเลือดออกกะปริดกะปรอยได้ โดยเฉพาะหากเป็นยาคุมกำเนิดชนิดฮอร์โมนต่ำและทานยาคุมไม่ตรงเวลา หรืออาจเกิดจากการเปลี่ยนยี่ห้อยาคุมใหม่แต่หากเลือดที่ออกมีปริมาณมาก ออกต่อเนื่องทุกวัน หรือมีปวดท้องน้อย มีตกขาวที่ผิดปกติร่วม ก็จะถือว่าผิดปกติ โดยอาจเกิดจากสาเหตุต่างๆ เช่น มีการตั้งครรภ์แล้วมีภาวะแทรกซ้อนเกิดขึ้น มีมดลูกอักเสบ เป็นมะเร็งปากมดลูก เป็นต้น ในกรณีนี้ ควรตรวจหาการตั้งครรภ์ดูด้วย หากตรวจไม่พบ ก็ควรไปพบสูติ-นรีแพทย์เพื่อหาสาเหตุค่ะ